WhatsApp-gebruikers gewaarsku teen 'gevaarlike' slenter | Maroela Media
Twee voorbeelde van die slenter (Foto: Verskaf)
Die internasionale lugredery Emirates Airlines het Donderdag bevestig 'n boodskap wat op WhatsApp en sosiale media versprei word en gebruikers in kennis stel van kaartjies wat hulle glo gewen het, is 'n slenter.
Die lugdiens het telefonies aan Maroela Media gesê WhatsApp-gebruikers moet op hul hoede wees vir dié boodskap aangesien dit vals is en die lugdiens niks daarmee te make het nie.
In dié boodskap stel Emirates kwansuis gebruikers per WhatsApp- of SMS-boodskap in kennis dat die gebruiker twee kaartjies met die lugdiens gewen het. Die gebruikers word daarna gevra om 'n kort vraelys in te vul om sodoende die kaartjies te ontvang.
"Daar is talle foutiewe inligting in die verklaring," het 'n woordvoerder vir Emirates gesê. "Die boodskap lui dat die maatskappy sy 70ste verjaarsdag vier en daarom gratis kaartjies weggee, terwyl die maatskappy in werklikheid eers in 1985 gestig is. Daarbenewens het Emirates eers in 1994 vlugte na Suid-Afrika ingestel."
Volgens die woordvoerder het die lugdiens ook geen kommunikasie uitgestuur waarin hy mense vra om 'n vraelys te voltooi nie. "[Die boodskap] is onwaar en ons kan dit ten volle bevestig as 'n slenter. Mense moet baie waaksaam wees oor sulke gevaarlike boodskappe van misdadigers wat moontlik van hulle wil steel."
Ander lugdienste soos onder meer British Airways en KLM word ook by dieselfde slenter betrek. Dieselfde boodskap waarin die lugdiens se naam net aangepas is, word op sosiale media versprei.
Internasionale media het intussen ook bevestig dat dié slenter in onder meer groot dele van Europa kop uitgesteek het.
Sosialemediagebruikers wêreldwyd is gewaarsku om die boodskap uit te vee en nié die skakel na die sogenaamde webwerf te volg nie omdat misdadigers moontlik toegang kan kry tot persoonlike inligting soos bankbesonderhede.
Daar is ook dieselfde boodskappe wat lui British Airways en SAL.
Daar is 'n spreekwoord wat lui;
As dit goed is om waar te wees, dan is dit heel moontlik…
Sal seker wonder as ek so n boodskap van SAL kry
Wanneer gaan mense besef dat niks verniet is nie? as jy nie in 'n kompetisie is nie gaan jy nie dalk iets wen nie finish en klaar?
Ek kan regtig nie dink daar is nog enige iemand , enige plek wat val vir hierdie tipe slenters nie. Kyk mense nie nuus nie, lees hulle nie koerante nie, praat hulle nie met mense nie?